আইরিন ব্যারোস

**আইরিন লরেঙ্কো ই ব্যারোস** ছিলেন একজন ভারতীয় রাজনীতিবিদ, ভারতীয় জাতীয় কংগ্রেসের অনুগত এবং গোয়ার মহিলা রাজনীতিবিদদের পথিকৃৎ। তিনি ছিলেন গোয়া রাজ্যের একটি গ্রামের প্রথম নির্বাচিত মহিলা সরপঞ্চ। তিনি গোয়ার ভারতীয় জাতীয় কংগ্রেসের সভাপতি হিসেবে দায়িত্ব পালনকারী প্রথম এবং একমাত্র মহিলা। কংগ্রেস দলের মতে তিনি সম্ভবত ভারতের প্রথম মহিলা সরপঞ্চ ছিলেন।

## ব্যক্তিগত জীবন
১৯৩০ সালে পূর্বতন পর্তুগিজ গোয়ার ভিউনসা-কান্‌কোলিমের লরেঙ্কো পরিবারে জন্মগ্রহণ করেছিলেন আইরিন। তাঁর জন্ম নাম ছিল মারিয়া আইরিন লরেঙ্কো, তিনি ছিলেন মঁসিয়ে পাদ্রে আগাপিতো লরেঙ্কোর ভাইঝি।  আগাপিতো ছিলেন একজন বিশিষ্ট ধর্মযাজক এবং শিক্ষাবিদ, যিনি কান্‌কোলিমে শিক্ষা প্রতিষ্ঠান স্থাপনে গুরুত্বপূর্ণ ভূমিকা পালন করেছিলেন। আইরিন স্নাতক ডিগ্রি অর্জনের পর বেতালবাতিমের ব্যারোস (ওরফে ডি ব্যারোস) পরিবারে বিবাহ বন্ধনে আবদ্ধ হন। এই পরিবারটি মূলত ক্যানসৌলিমের ব্যারোস পরিবার, ১৮ শতকে এদের একটি শাখা বেতালবাতিমে স্থানান্তরিত হয়েছিল। আইরিনের স্বামী ছিলেন ডাঃ লিও ম্যাকেনসন ব্যারোস, যিনি একজন চিকিৎসক এবং মোম্বাসায় জন্মগ্রহণকারী অধ্যাপক হোসে সিমিও ফ্রান্সিসকো রেজিস ব্যারোসের ছোট ভাই। উভয়ই সিনিয়র আন্তোনিও পেদ্রো ব্যারোস এবং দা মারিয়া লেটিসিয়া ভিয়েগাসের (জন্ম নাম : অ্যাসোলনা) পুত্র।

## রাজনৈতিক জীবন
আইরিনের স্বামী লিও তাঁর নিজের শহর এবং আশেপাশের গ্রামগুলির মধ্যে একজন সুপরিচিত চিকিৎসক ছিলেন। নিজের অঞ্চলবাসীদের সাহায্য করার জন্য তাই তিনি ইতিমধ্যেই জনপ্রিয়  ছিলেন, কারণ সেই সময়ে গ্রামের অনেক স্থানীয় বাসিন্দা শিক্ষিত ছিলেন না। ১৯৬১ সালের ডিসেম্বরে ভারত কর্তৃক গোয়া আক্রমণ এবং সংযুক্তির পর, গোয়ায় পঞ্চায়েতি রাজ ব্যবস্থা প্রতিষ্ঠিত হয় এবং নির্বাচন অনুষ্ঠিত হয়। সেইসময় একজন মহিলার রাজনীতিতে জড়িত থাকা অনুচিত বলে বিবেচিত হত। বন্ধুদের আপত্তি সত্ত্বেও আইরিন সক্রিয়ভাবে রাজনীতিতে প্রবেশের সিদ্ধান্ত নেন। তিনি গোয়ার বেতালবাতিমে প্রথম পঞ্চায়েত নির্বাচনে দাঁড়িয়েছিলেন এবং একজন জনপ্রিয় প্রার্থী হিসেবে জয়লাভ করেন হন। 

আইরিন সর্বসম্মতিক্রমে কাউন্সিলের প্রধান নির্বাচিত হন এবং তাঁকে সরপঞ্চ ঘোষণা করা হয়, যার ফলে তিনি গোয়ার প্রথম মহিলা এবং সম্ভবত ভারতের মধ্যে এই পদমর্যাদার একজন মহিলা হন। প্রাথমিক বছরগুলিতে তিনি ব্যারোস ম্যানরের অ্যান্টি-হলকে অস্থায়ী অফিস এবং গ্রাম হল হিসেবে ব্যবহারের অনুমতি দিয়েছিলেন বলে জানা যায়। এরপর ব্যারোস পরিবার এবং অন্যান্য বিশিষ্ট শহরবাসী ব্যক্তিগতভাবে স্থানীয় সরকারের জন্য একটি ভবন নির্মাণে অবদান রেখেছিলেন। আইরিন ৩টি মেয়াদে (১৫ বছর) সরপঞ্চ হিসেবে দায়িত্ব পালন করেন এবং প্রায়শই গ্রামের উন্নয়নের জন্য তাঁর নতুন পারিবারিক ব্যক্তিগত সম্পদের ওপর নির্ভর করতেন। তিনি গোয়ার প্রথম রাজ্য বিধানসভা নির্বাচনে ইউনাইটেড গোয়ানস পার্টির প্রার্থীকে জোরালোভাবে সমর্থন করেছিলেন। সেই প্রার্থী ছিলেন তাঁর দেবর অধ্যাপক হোসে ব্যারোসের স্ত্রী ডোনা ফিলোমেনা রোসিতা আন্তোনিয়া ইনেস রদ্রিগেসের আপন খুড়তুতো ভাই। এই ব্যক্তিটি ছিলেন ভার্কার ডক্টর মৌরিলো ফুর্তাদো, যিনি ইউনাইটেড গোয়ানসের অন্যতম প্রধান নেতা ছিলেন এবং তিনি বেনাউলিম বিধানসভা কেন্দ্রের প্রথম বিধায়ক হয়েছিলেন। দলের প্রতি তাঁর সমর্থন আবার ফিরে আসে, যখন তিনি গোয়া জনমত জরিপের পক্ষে জোরালোভাবে সমর্থন জানান এবং এমজিপি পার্টি কর্তৃক মদ্য আইন প্রবর্তনের তীব্র বিরোধিতা করেন। তিনি বলেন যে গোয়ার সংস্কৃতিতে নারীদের মদ্যপানের স্বীকৃতি রয়েছে এবং তা প্রগতিশীল (যা ভারতের বাকি অংশে নিষিদ্ধ বলে বিবেচিত হত)। গোয়ার ভবিষ্যত রক্ষায় জনমত জরিপের সাফল্যের পর, আইরিন ভারতীয় জাতীয় কংগ্রেসের প্রায় অস্তিত্বহীন উপস্থিতিকে শক্তিশালী করার জন্য কাজ করেন এবং তৎকালীন প্রধানমন্ত্রী ইন্দিরা গান্ধীর সাথে ঘনিষ্ঠভাবে যুক্ত হন। ইন্দিরা গান্ধী তাঁকে একজন শক্তিশালী মহিলা প্রার্থী হিসেবে প্রশংসা করেন। &#x5B; *[[উইকিপিডিয়া:তথ্যসূত্র প্রয়োজন|<span title="This claim needs references to reliable sources. (January 2025)">তথ্যসূত্র প্রয়োজন</span>]]* &#x5D; প্রথমবারের মতো কংগ্রেসকে ক্ষমতায় আনতে আইরিন গুরুত্বপূর্ণ ভূমিকা পালন করেছিলেন। দলের অভ্যন্তরীণ বিভক্তির আগে পর্যন্ত ১৫ বছর ধরে তারা নিরবচ্ছিন্নভাবে ক্ষমতায় ছিল। ১৯৮০ সালে কংগ্রেস সরকার গঠনের সাথে সাথে, আইরিনকে অবিলম্বেই গোয়া প্রদেশ কংগ্রেস কমিটির সভাপতি মনোনীত করা হয়, এবং প্রতাপসিংহ রানে গোয়ার মুখ্যমন্ত্রী হন। শশীকলা কাকোদকরের পতন ও প্রথমবারের মতো লোকসভায় এবং গোয়ায় একযোগে সরকার গঠনের সাথে সাথে, অনেকেই সেই সময় আইরিনকে 'গোয়ার সবচেয়ে শক্তিশালী মহিলা' বলে উল্লেখ করেছিলেন। কংগ্রেস বিধায়কদের মধ্যে অন্তর্দ্বন্দ্ব নিয়ন্ত্রণ করতে না পারার পাশাপাশি স্থানীয় জনপ্রিয়তা এবং সমর্থন হারানোর কথা উল্লেখ করে, ১৯৮২ সালে সুলোচনা কাটকর আইরিনকে তাঁর পদ থেকে অব্যাহতি দেন।

## রাজনীতি-পরবর্তী এবং মৃত্যু
সভাপতির পদ থেকে অবসর গ্রহণের পর, আইরিন গোয়া প্রোভেডোরিয়ার (জনসাধারণের সহায়তা ইনস্টিটিউট) চেয়ারম্যান হিসেবে কিছুদিন দায়িত্ব পালন করেন। তাঁর অবসরের অনেক আগেই, উন্নয়নের কাজে সমর্থন দিতে এবং গোয়া জনমত সমীক্ষার লড়াইয়ে ব্যারোস পরিবারের সম্পদের বড় একটি অংশ ব্যয় হয়ে গিয়েছিল। এর মধ্যে তাঁর দেবর অধ্যাপক জোসে ব্যারোসেরও সম্পত্তিও অন্তর্ভুক্ত ছিল। তাঁর ছোটখাটো লৌহ আকরিক ব্যবসাটি চৌগুলে গোষ্ঠী দখল করে নিয়েছিল।  তাঁর খুড়তুতো ভাই ডক্টর মৌরিলো ফুর্তাদোকে আর্থিক সহায়তা দিতে এটি করা হয়েছিল, মৌরিলো ফুর্তাদো নিজেই করাচিতে তাঁর সফল মেডিকেল ক্লিনিক বিক্রি করতে বাধ্য হয়েছিলেন, মহারাষ্ট্রের সাথে গোয়াকে একীভূত করার বিরুদ্ধে সমর্থন জোগাড় করার জন্য। এই কারণে তিনি তাঁর সহকর্মীদের এবং নিজেকে *শহীদ রাজনীতিবিদ* হিসাবে উল্লেখ করতেন। &#x5B; *[[উইকিপিডিয়া:তথ্যসূত্র প্রয়োজন|<span title="This claim needs references to reliable sources. (July 2024)">তথ্যসূত্র প্রয়োজন</span>]]* &#x5D;

অবসর গ্রহণের পর, বৃদ্ধ বয়সেও আইরিনকে গোয়া জুড়ে একাধিক নারী ক্ষমতায়ন গোষ্ঠীর প্রধান হিসেবে দায়িত্ব পালন করতে এবং বক্তব্য রাখার জন্য বলা হত। স্তন ক্যান্সারে তাঁর দুই মেয়ে মারা যাওয়ার পর তিনি জনজীবন থেকে দূরে সরে যেতে শুরু করেন। ২০২০ সালের এপ্রিলে তাঁর কোভিড-১৯ ধরা পড়ে এবং তাঁকে গোয়া মেডিকেল কলেজে ভর্তি করা হয়। সুস্থ হয়ে যাওয়ায় তাঁকে ছেড়ে দেওয়া হয়, কিন্তু কিছু পরেই তাঁর অবস্থার অবনতি হওয়ার কারণে তাঁকে আবারও ভর্তি করা হয়। স্বাস্থ্যমন্ত্রী বিশ্বজিৎ রানের অনুরোধে তাঁকে জিএমসি আইসিইউতে স্থানান্তরিত করা হয়। সেখানে তাঁর সহকর্মী প্রতাপসিংহ রানের ছেলে বিশ্বজিৎ রানের অনুরোধে তাঁর বিশেষ যত্ন নেওয়া হয়। ২০২১ সালের ২২শে আগস্ট তিনি কোভিড-পরবর্তী জটিলতা, যা ছিল তীব্র কিডনি ব্যর্থতা এবং ইলেক্ট্রোলাইট ভারসাম্যহীনতা, এই কারণে মারা যান। গোয়া প্রদেশ কংগ্রেস কমিটি আইরিনকে গোয়ার সকল নারীর জন্য অনুপ্রেরণা হিসেবে উল্লেখ করেছে। &#x5B; *[[উইকিপিডিয়া:তথ্যসূত্র প্রয়োজন|<span title="This claim needs references to reliable sources. (July 2024)">তথ্যসূত্র প্রয়োজন</span>]]* &#x5D;

## তথ্যসূত্র

বিষয়শ্রেণী:২১শ শতাব্দীর ভারতীয় নারী রাজনীতিবিদ
বিষয়শ্রেণী:২০শ শতাব্দীর ভারতীয় নারী
বিষয়শ্রেণী:২০২১-এ মৃত্যু
বিষয়শ্রেণী:১৯৩০-এ জন্ম